Il-Ġimgħa, 18 ta' Jannar 2019: Ġimgħa ta' Talb għall-Għaqda fost l-Insara 2019. Mil-lum il-Ġimgħa, 18 ta' Jannar 2019, l-Insara kollha madwar id-dinja huma mħeġġa jingħaqdu flimkien biex jiċċelebraw il‐Ġimgħa ta' Talb għall‐Għaqda fost l‐Insara, li tintemm nhar il-Ġimgħa, 25 ta' Jannar 2019. Matul din il‐ġimgħa l‐Knejjes Insara differenti jingħaqdu għal talb ekumeniku, bit‐tema għal din is‐sena tkun "Għandek tfittex il-ġustizzja, u l-ġustizzja biss" (Dewt. 16:20). Għal din l‐okkażjoni, nhar il‐Ġimgħa li ġej, fis‐6:30 p.m., ser jiġi ċċelebrat servizz ekumeniku fil-Knisja Arċipretali ta' San Pawl Nawfragu, il-Belt Valletta. L‐Arċisqof Charles J. Scicluna ser jippresiedi dan is-servizz ekumeniku djoċesan. Ir-riflessjoni biblika se ssir mill-Kanonku Simon Godfrey, il-Kanċillier tal-Pro Katidral Anglikan ta' San Pawl, il-Belt Valletta. Is-servizz ekumeniku ser ikun animat mill-kor Joy Gospel. Kulħadd huwa mistieden jattendi.
Ġimgħa ta' Talb għall-Għaqda fost l-Insara 2019